1 Korin
Pasin bilong lavim em nambawan samting.
Orait, nau mi laik tokim yupela long wanpela wei na dispela wei em i nambawan tru.
13
1Sapos mi spikim kainkain tok ples bilong manmeri na bilong ol ensel, tasol sapos mi no lavim manmeri, orait mi olsem wanpela belo i mekim planti nois o wanpela simbal i pairap nating. 2Na sapos mi gat strong bilong mekim tok profet, na sapos mi klia long olgeta samting i hait long ol narapela manmeri, na sapos mi gat bikpela save, na sapos mi gat strongpela bilip i ken i rausim ol maunten, tasol sapos mi no lavim manmeri, orait mi man nating tasol. 3Sapos mi givim olgeta kago bilong mi long ol rabis manmeri, na sapos mi givim bodi bilong mi long paia, tasol sapos mi no lavim manmeri, orait mi westim taim bilong mi tasol.
4Manmeri i lavim narapela manmeri, em i save bel isi long ol oltaim, na em i save mekim gutpela pasin long ol. Manmeri i lavim narapela manmeri em i no save jelas, na em i no save apim em yet, na em i no pilim olsem em yet em i bikpela. Nogat. 5Na em i no save mekim pasin bilong givim sem long narapela manmeri, na em i no save mekim selfis pasin, na em i no save bel hat hariap, na em i no save holim tingting long rong ol i bin mekim long em. 6Manmeri i lavim narapela manmeri em i no save amamas long pasin nogut bilong ol. Nogat. Em i amamas na wanbel long trupela tok. 7Man i lavim narapela manmeri, em i save karim olgeta hevi, na em i save bilip i go i go, na em i save hop olgeta taim, na em i no save givap.
8Pasin bilong lavim em i no inap pinis. Tasol, pasin bilong tok profet bai pinis, na pasin bilong spikim kainkain tok ples bai pinis, na pasin bilong tokaut klia long trupela tok bai pinis. 9Nau yumi save hap hap tasol, na yumi autim tok profet hap hap, 10tasol taim fulwan i kamap, orait pasin bilong hap hap bai pinis. 11Taim mi stap pikinini mi bin toktok olsem pikinini, na mi tingting olsem pikinini, na mi skelim olsem pikinini. Na taim mi kamap man mi bin lusim pasin bilong pikinini. 12Nau yumi lukim ol samting olsem yumi lukim long mira na i no klia olgeta, tasol bihain bai yumi i stap fes tu fes na olgeta samting bai klia olgeta. Nau mi save hap hap tasol. Bihain bai mi save fulwan, wankain olsem God i save long mi nau.
13Em olsem na i gat 3-pela samting i stap, bilip na hop na pasin bilong lavim. Tasol pasin bilong lavim em i nambawan.
tpi_Latn tpi_Latn tpi_Latn unk tpi_Latn tpi_Latn tpi_Latn tpi_Latn